ሊቃውንት መዘምራን፡ ካብ ዋዜማ ጀሚሮም ነቲ በዓል ዝምልከት ስብሓተ እግዚአብሔር ከብጽሑ ውዒሎምን ኃዲሮምን። ወጋሕታ ጀሚሩ ጸሎተ ቅዳሴ ምስ ተፈጸመ፡ ታቦት ካብ መቅደስ ወፂኡ ሥርዓተ ምዕዋድ ገይሩ ኣብ ዓውደ ምሕረት ብዝማሬን ምህለላን እናተዓጀበ ቆይሙ።
ብመሠረት መርሓ ግብረ ከኣ ሊቃውንት መዘምራን ን 15 ደቂቅ ዝኸውን ያሬዳዊ ዝማሬ ብምዝያም ኣሽብሺቦም። ብመምህረ መጻሕፍት ወሰባኬ ወንጌል መምህር ክነፈ ርግብ ስብከተ ወንጌል ድማ ምስ ታሪኽ ኣቡነ እንድርያስን ገዳምን ብምትእስሳር ሰፊሕ ትምህርቲ ተዋሂቡ።
ኣብ መወዳእታ ብመሪሕነት ኣበምኔት ገዳም አቡነ እንድርያስ ጸሎተ ምህላ ምስ ተገብረ፡ ታቦት ናብ ቅዱስ መንበሩ ኣትዩ፡ ገዳማውያን ድማ ከምቲ ኣቐባብለኦም፡ ብዝግባእ ኣጋይሾም ኣአንጊዶም 'ያብጽሓነ አመ ከመ ዮም' እናበሉ ብኽብሪ ኣፋንዮም።
ገዳም ደብረ ጽጌ ጺዳርዋ፡ ኣብ ዞባ ደቡብ ትርከብ። መሥራቲኣ ኣቡነ እንድርያስ ደቀ መዛሙርት ኣፍርዩ፡ ማኅበር ሓድነት ኣቒሙ፡ ብዙኅ ተኣምራታዊ ፈውሲ ገይሩን ገዲፉን 1 የካቲት ስለ ዝዓረፈ፡ ዓመት መጸ በዚ ዕለት ዝኽረ ዕረፍቱ ክብረ በዓላ ተኽብር።